E aun ay otra razō, q toda caça que dura el plazer della mas tiempo, tanto es mejor, pues cierta coſa es que mas tiempo dura la caça, de los venados que la caça delas aues, q ſi quier prouado es q muchas vezes durara vn dia todo q andaran los canes con el venado, que nunca lo dexaran, e aun alas vezes el dia e la noche, q nunca los perdera el ome de oyr, e la caça de las aues non es deſta guiſa ni puede durar tāto tiempo, e por todas eſtas razones dezimos que es la mas noble, e la mayor, e la mas alta, e la mas caualleroſa, e de mayor plazer q todas las otras caças.